
Látássérültek számára tervezett bevásárlási rendszertervezés

A látássérültek számára a bolti vásárlás nagy kihívást jelent a belső navigáció és a termékek
azonosítása miatt. Kutatásomban feltártam a mindennapi vásárlási szokásaikat, valamint
azokat a problémákat, amelyekkel szembesülnek. Ennek érdekében online platformokról
gyűjtöttem adatokat, majd személyes interjúkat készítettem. A kutatás két fő akadályt
azonosított: a bolti környezet átláthatatlanságát és a termékek felismerésének nehézségét.

Az NFC-technológiát felhasználva egy olyan szolgáltatási rendszert terveztem, amely
egyszerűbbé, önállóbbá és gyorsabbá teszi a vásárlást. Az NFC-matricák információt tárolnak
a boltok kulcsfontosságú pontjairól, például a sorok végéről vagy a polcokról. Egy fehérbotra
szerelt érzékelő olvassa ezeket az adatokat, míg egy okosóra rezgések révén irányítja a
vásárlót. Az NFC-matricák az árcédulákba is integrálhatók, segítve a pontos
termékazonosítást.

A rendszer logikus lépésekre bontja a vásárlást, bevásárlólistától a pénztárig. Az
applikációval optimalizált útvonalat készít, az óra pedig a navigációt segíti. Az innováció
egyszerű, költséghatékony és akadálymentes megoldást kínál, támogatva a látássérültek
önállóságát és hozzájárulva egy befogadóbb társadalomhoz.



